CELEX: 32015D1098
Language: da
Date: 2015-06-19 00:00:00
Title: Rådets afgørelse (EU) 2015/1098 af 19. juni 2015 om konstatering af, at Det Forenede Kongerige ikke har truffet virkningsfulde foranstaltninger til opfølgning af Rådets henstilling af 2. december 2009

8.7.2015   
            
            
               DA
            
            
               Den Europæiske Unions Tidende
            
            
               L 180/1
            
         RÅDETS AFGØRELSE (EU) 2015/1098
   af 19. juni 2015
   om konstatering af, at Det Forenede Kongerige ikke har truffet virkningsfulde foranstaltninger til opfølgning af Rådets henstilling af 2. december 2009
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 126, stk. 8,
   under henvisning til henstilling fra Europa-Kommissionen, og
   ud fra følgende betragtninger:
   
               (1)
            
            
               I henhold til artikel 126 i traktaten om Den Europæiske Unions funktionsmåde (TEUF) skal medlemsstaterne undgå uforholdsmæssigt store offentlige underskud.
            
         
               (2)
            
            
               I henhold til punkt 4 i protokol nr. 15 om visse bestemmelser vedrørende Det Forenede Kongerige Storbritannien og Nordirland, der er knyttet som bilag til traktaten om Den Europæiske Union og til TEUF, finder forpligtelsen efter artikel 126, stk. 1, i TEUF til at undgå uforholdsmæssigt store offentlige underskud ikke anvendelse på Det Forenede Kongerige, medmindre landet indfører euroen. I henhold til punkt 5 i protokollen bestræber Det Forenede Kongerige sig på at undgå et uforholdsmæssigt stort offentligt underskud.
            
         
               (3)
            
            
               Stabilitets- og vækstpagten er baseret på målsætningen om sunde offentlige finanser som et middel til at styrke forudsætningerne for prisstabilitet og for en holdbar og stærk vækst, som fører til øget beskæftigelse. Stabilitets- og vækstpagten omfatter Rådets forordning (EF) nr. 1467/97 (1), der blev vedtaget for at fremme en hurtig korrektion af uforholdsmæssigt store offentlige underskud.
            
         
               (4)
            
            
               Den 8. juli 2008 fastslog Rådet i overensstemmelse med artikel 104, stk. 6, i traktaten om oprettelse af Det Europæiske Fællesskab (TEF), at der forelå et uforholdsmæssigt stort underskud i Det Forenede Kongerige (2), og rettede henstillinger om, at landet skulle bestræbe sig på at korrigere det uforholdsmæssigt store underskud senest i finansåret 2009/10 i overensstemmelse med artikel 104, stk. 7, i TEF og artikel 3 i forordning (EF) nr. 1467/97. Rådet fastsatte, at der skulle træffes virkningsfulde foranstaltninger senest den 8. januar 2009 (3).
            
         
               (5)
            
            
               Den 27. april 2009 fastslog Rådet i overensstemmelse med artikel 104, stk. 8, i TEF, at Det Forenede Kongerige ikke havde truffet virkningsfulde foranstaltninger til at efterkomme Rådets henstilling af 8. juli 2008 (4).
            
         
               (6)
            
            I erkendelse af, at Det Forenede Kongeriges budgetstilling i 2009-10 skyldtes gennemførelsen af foranstaltninger svarende til ca. 1
                   % af BNP, hvilket var en passende reaktion på den europæiske økonomiske genopretningsplan, samt de økonomiske stabilisatorers frie spil, rettede Rådet den 2. december 2009 en revideret henstilling efter artikel 126, stk. 7, i TEUF om at bringe situationen med det uforholdsmæssigt store underskud til ophør senest i 2014-15. For at bringe det offentlige underskud ned under 3 % af BNP på troværdig og holdbar vis fik Det Forenede Kongerige særligt henstilling om, at: a) gennemføre de finanspolitiske foranstaltninger i 2009-10 som planlagt i 2009-budgettet, undgå yderligere foranstaltninger, som kunne bidrage til at forringe de offentlige finanser, og starte konsolideringen i 2010-11 for at bringe underskuddet ned under referenceværdien senest i 2014-15, b) sikre en gennemsnitlig årlig finanspolitisk tilpasning på 1
                   % af BNP mellem 2010-11 og 2014-15, hvilket også burde bidrage til igen at få bruttogældskvoten til at falde i retning af referenceværdien i et tilfredsstillende tempo ved at genskabe et passende primært overskud, og c) nærmere præcisere de yderligere foranstaltninger, der er nødvendige for at korrigere det uforholdsmæssigt store underskud senest i 2014-15, hvis konjunkturerne tillader det, og fremskynde nedbringelsen af underskuddet, hvis de økonomiske eller budgetmæssige vilkår viser sig at blive bedre end forventet på daværende tidspunkt. I sin henstilling af 2. december 2009 fastsatte Rådet den 2. juni 2010 som frist til at træffe virkningsfulde foranstaltninger, jf. artikel 3, stk. 4, i forordning (EF) nr. 1467/97.
         
               (7)
            
            
               Den 6. juli 2010 konkluderede Kommissionen på grundlag af Kommissionens forårsprognose fra 2010, at Det Forenede Kongerige havde truffet virkningsfulde foranstaltninger i overensstemmelse med Rådets henstilling af 2. december 2009, og at det på dette tidspunkt ikke var nødvendigt at tage yderligere skridt som led i proceduren i forbindelse med uforholdsmæssigt store underskud.
            
         
               (8)
            
            
               En ny vurdering af de foranstaltninger, som Det Forenede Kongerige har truffet for at korrigere det uforholdsmæssigt store underskud senest i 2014-15 som reaktion på Rådets henstilling af 2. december 2009 efter artikel 126, stk. 7, i TEUF fører til følgende konklusioner:
               
                           —
                        
                        
                           Det Forenede Kongerige oplevede et kraftigt fald i BNP-væksten som følge af den globale økonomiske og finansielle krise i 2008-09, som også påvirkede de offentlige finanser. Det offentlige underskud voksede til 10,9 % af BNP i 2009-10. Dette skyldtes navnlig et fald i indtægterne og større udgifter til den sociale sikringsordning som følge af nedgangen i den økonomiske aktivitet samt stimulerende foranstaltninger bebudet af regeringen i 2009-10. Det Forenede Kongerige gennemførte en konsolideringsplan, som hovedsageligt fokuserede på udgiftsnedskæringer og bragte underskuddet ind på en nedadgående kurs.
                        
                     
                           —
                        
                        
                           I 2010-11 udgjorde det offentlige underskud 9,1 % af BNP. De foranstaltninger, der blev gennemført af Det Forenede Kongerige samme år, var fastlagt i regeringens »pre-budget report« fra december, budgettet fra marts og det andet nødbudget, som blev vedtaget i juni efter parlamentsvalget. I oktober 2010 blev der ligeledes offentliggjort en udgiftsoversigt. Foranstaltningerne blev gennemgående udskudt til et senere tidspunkt og lagde mere vægt på udgiftsnedskæringer end skattestigninger. I perioden frem til 2014-15 er der i marts-budgetterne, »Autumn Statements« og udgiftsoversigterne ikke foretaget væsentlige ændringer af de oprindelige konsolideringsplaner. Programmet, som blev gennemført over fem år, fokuserede på betydelige udgiftsnedskæringer i ministerierne samt lønstop og nedbringelse af velfærdsudgifterne. Generelt omfattede de vigtigste skatterelaterede foranstaltninger en stigning i standardmomssatsen, indførelse af og en stigning i bankafgifterne, højere socialsikringsbidrag, nedsættelse af selskabsskatten, stigninger i skatten på personlig indkomst, nedskæringer i punktafgifterne og foranstaltninger til at bekæmpe skatteunddragelse. Fra 2012-13 begunstiges underskuddet også af overførslerne af udbytte fra Bank of England gennem ordningen for overtagelse af aktiver (»Asset Purchase Facility«). Takket være gennemførelsen af konsolideringsplanen faldt det nominelle underskud hvert år til henholdsvis 7,7 % af BNP i 2011-12, 7,6 % af BNP i 2012-13, 5,9 % af BNP i 2013-14 og 5,2 % af BNP i 2014-15. Det strukturelle underskud udgjorde 7,0 % af BNP i 2010-11, 5,9 % af BNP i både 2011-12 og 2012-13, 4,6 % af BNP i 2013-14 og 4,7 % af BNP i 2014-15.
                        
                     
                           —
                        
                        
                           I perioden 2010-11 til 2014-15 er der gjort en gennemsnitlig strukturel indsats svarende til 0,7 % af BNP. Når der tages højde for justeringerne af den potentielle outputvækst mellem den aktuelle prognose og den, der lå til grund for Rådets henstillinger af 2. december 2009, og udviklingen af indtægterne sammenlignet med standardelasticiteten i BNP-væksten, skønnes den gennemsnitlige årlige strukturelle indsats i løbet af perioden at være på 1,1 % af BNP, hvilket er lavere end den gennemsnitlige årlige indsats på 1 %, der er angivet i Rådets henstilling.
                        
                     
                           —
                        
                        
                           De kumulerede diskretionære konsolideringsforanstaltninger, som var fastlagt i »pre-budget report« fra 2009 og »Autumn Statements« fra 2014, anslås at beløbe sig til ca. 3,5 % af BNP i perioden 2010-11 til 2014-15.
                        
                     
                           —
                        
                        
                           Den offentlige bruttogæld er fortsat steget i al den tid, hvor landet har været underlagt proceduren i forbindelse med uforholdsmæssigt store underskud, og nåede op på 88,4 % af BNP i 2014-15. Denne forværring af gældskvoten skyldes hovedsagelig det store underskud, men også interventioner i finanssektoren.
                        
                     
         
               (9)
            
            Disse faktorer fører til den konklusion, at Det Forenede Kongerige, trods gennemførelsen af det fastlagte konsolideringsprogram, ikke har bragt det uforholdsmæssigt store underskud til ophør i 2014-15. Det Forenede Kongerige har desuden ikke sikret den gennemsnitlige finanspolitiske indsats på 1
                   %, som Rådet henstillede til den 2. december 2009. Det Forenede Kongeriges reaktion på Rådets henstilling efter artikel 126, stk. 7, i TEUF af 2. december 2009 har samlet set ikke været tilstrækkelig —
         VEDTAGET DENNE AFGØRELSE:
   Artikel 1
   Det Forenede Kongerige har ikke truffet virkningsfulde foranstaltninger som reaktion på Rådets henstilling af 2. december 2009.
   Artikel 2
   Denne afgørelse er rettet til Det Forenede Kongerige Storbritannien og Nordirland.
   
      Udfærdiget i Luxembourg, den 19. juni 2015,
      
         
            På Rådets vegne
         
         J. REIRS
         
            Formand
         
      
   
   
      (1)  Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud (EFT L 209 af 2.8.1997, s. 6).
   
      (2)  Rådets beslutning 2008/713/EF af 24. juli 2008 om et uforholdsmæssigt stort underskud i Det Forenede Kongerige (EUT L 238 af 5.9.2008, s. 5).
   
      (3)  Alle dokumenter relateret til proceduren i forbindelse med uforholdsmæssigt store underskud over for Det Forenede Kongerige findes på: http://ec.europa.eu/economy_finance/economic_governance/sgp/deficit/countries/uk_en.htm
   
      (4)  Rådets beslutning 2009/409/EF af 27. april 2009 om konstatering i henhold til traktatens artikel 104, stk. 8, af, om Det Forenede Kongerige har truffet virkningsfulde foranstaltninger til opfølgning af Rådets henstilling af 8. juli 2008 i henhold til artikel 104, stk. 7 (EUT L 132 af 29.5.2009, s. 11).